ପିସି ପାଇଁ ପୋଲ ଭୁଶୁଡିଲା ! | Kanak News\nକନକ ବ୍ୟୁରୋ : ଯନ୍ତ୍ରୀଙ୍କ ଅବହେଳାରୁ ବରଗଡରେ ଭୁଶୁଡିପଡିଲା ବିଜୁ ସେତୁ । ନିର୍ଦ୍ଧାରିତ ସମୟ ପୂର୍ବରୁ ସେଂଟ୍ରିଂ ଖୋଲିବା କାରଣରୁ ଘଟିଗଲା ଏଭଳି ଦୁର୍ଘଟଣା । ଆଜି ଘଟଣାସ୍ଥଳରେ ଅନୁଧ୍ୟାନ ପରେ ଏହି ସୂଚନା ଦେଇଛନ୍ତି ଗ୍ରାମ୍ୟ ଉନ୍ନୟନ ବିଭାଗ ମୁଖ୍ୟଯନ୍ତ୍ରୀ । ଏପଟେ ସେତୁ ଭୁଷୁଡିବା ଘଟଣାରେ ଆରମ୍ଭ ହୋଇଛି କାର୍ଯ୍ୟାନୁଷ୍ଠାନ । ନିର୍ବାହୀ ଯନ୍ତ୍ରୀଙ୍କ ସମେତ ୩ ଜଣ ଯନ୍ତ୍ରୀଙ୍କୁ ନିଲମ୍ବିତ କରାଯାଇଥିବା ବେଳେ ୨ ଜଣଙ୍କୁ ଗିରଫ କରାଯାଇଛି । ହେଲେ ଭୁବନେଶ୍ୱର ପରେ ବରଗଡ଼, ମାତ୍ର ୧୪ ଦିନର ବ୍ୟବଧାନରେ ଦୁଇ ଦୁଇଟି ବଡ଼ଧରଣର ଅଘଟଣ ଏବେ ଗ୍ରାମ୍ୟ ଉନ୍ନୟନ ବିଭାଗର କାର୍ଯ୍ୟଶୈଳୀକୁ ପ୍ରଶ୍ନ ଘେରରେ ଠିଆ କରିଛି ।\nସେପଟେମ୍ବର ୧୦, ୨୦୧୭ : ଭୁଷୁଡ଼ି ପଡ଼ିଲା ବମିଖାଲ ଓଭରବ୍ରିଜ୍\nକେହି କିଛି ବୁଝିବା ଆଗରୁ ମୁଣ୍ଡ ଉପରେ ଖସିପଡ଼ିଥିଲା ମୃତ୍ୟୁର ପୋଲ । ଲୋକଙ୍କ ମନରୁ ଲିଭିବା ଆଗରୁ ବରଗଡ଼ରୁ ପୁଣି ଆସିଲା ପୋଲ ଭୁଷୁଡ଼ିବାର ଆଉ ଖବର ।\nସେପଟେମ୍ବର ୨୪, ୨୦୧୭ : ଖସିପଡ଼ିଲା ବରଗଡ଼ର ବିଜୁ ସେତୁ\nଦୁଇଟି ଅଘଟଣ, ବ୍ୟବଧାନ ମାତ୍ର ୧୪ ଦିନ । ଦୁଇ ସପ୍ତାହ ଭିତରେ ଓଡ଼ିଶା ଦେଖିଲା ଦୁଇଟି ବଡ଼ଧରଣର ଅଘଟଣ ।\nଭୁଲ ରହୁଛି କେଉଁଠି ! କାହିଁକି ଭୁଷୁଡ଼ିଲା ପୋଲ ?\nମୁଖ୍ୟତଃ ଏହି ଦୁଇଟି ପ୍ରଶ୍ନର ଉତ୍ତର ଖୋଜିବାକୁ ଆଜି ବରଗଡ଼ ଜିଲ୍ଲାର ବୁଟେନପାଲିରେ ପହଂଚିଥିଲା ଗ୍ରାମ୍ୟ ଉନ୍ନୟନ ବିଭାଗର ସ୍ୱତନ୍ତ୍ର ଟିମ୍ । ଆଉ ଠିକ୍ ଏତିକି ବେଳେ ଲୋକଙ୍କ ରାଗର ଶିକାର ହେବାକୁ ପଡ଼ିଥିଲା । ନିମ୍ନମାନର କାମ ହୋଇଥିବା ଅଭିଯୋଗ କରି, ଅନୁଧ୍ୟାନ ପାଇଁ ଆସିଥିବା ମୁଖ୍ୟଯନ୍ତ୍ରୀଙ୍କୁ ଘେରି ଯାଇଥିଲେ ସ୍ଥାନୀୟ ଲୋକେ ।\nଜାରି ହୋଇଥିବା ନିର୍ଦ୍ଦେଶନାମାର ଉଲଂଘନ ହୋଇଥିବା ଦର୍ଶାଇ ନିର୍ବାହୀ ଯନ୍ତ୍ରୀଙ୍କ ସମେତ ୩ ଜଣ ଯନ୍ତ୍ରୀଙ୍କୁ ନିଲମ୍ବିତ କରାଯାଇଥିବା ବେଳେ ଏସ୍ଡିଓ କମଳାକାନ୍ତ ତରିଆ ଏବଂ ଜେଇ ମନୋରଂଜନ ମହାପାତ୍ରଙ୍କୁ ଗିରଫ କରାଯାଇଛି । ଗୋଟିଏ ବର୍ଷ ଭିତରେ ତିନି-ତିନିଟି ପୋଲ ଭୁଷୁଡିବା ଘଟଣା ସାମ୍ନାକୁ ଆସିବା, ସାଧାରଣ ଲୋକଙ୍କୁ ଯେତିକି ବିବ୍ରତ କରିଛି, ରାଜନୈତିକ ଦଳ ଗୁଡ଼ିକୁ ବି ସରକାରଙ୍କୁ ଘେରିବାକୁ ମୌକା ଆଣିଦେଇଛି ।\nବିଭାଗୀୟ ମନ୍ତ୍ରୀଙ୍କ ଏହି ସଫେଇ ଭିତରେ ପ୍ରଶ୍ନ ଉଠୁଛି-\n-ବାରମ୍ବାର ପୋଲ ଭୁଷୁଡ଼ିବାର ଖବର ଆସୁଥିଲେ ବି କାହିଁକି ଭାଙ୍ଗୁନି ସରକାରଙ୍କ ନିଦ ?\n-ନିମ୍ନମାନର କାମ କରୁଥିବା ଠିକା ସଂସ୍ଥାକୁ କାହିଁକି କଳାତାଲିକା ଭୁକ୍ତ କରୁନି ପ୍ରଶାସନ ?\nଗୁରୁପ୍ରୀୟ ସେତୁଠୁ ଆରମ୍ଭ କରି ମହାନଦୀ ପୋଲ, ଫାୟର ଷ୍ଟେସନ୍ ଫ୍ଲାଏ ଓଭରରୁ ଆରମ୍ଭ କରି ବୋମିଖାଲ ଫ୍ଲାଏ ଓଭର, ଗୋଟିଏ ଗୋଟିଏ ଅଘଟଣ ଖବର ଆସୁଛି, ହେଲେ ଉତରଦାୟୀତ୍ୱ ନେଲା ବେଳକୁ କାହାରି ଦେଖା ମିଳୁନି ।\nମା' ଦୁର୍ଗାଙ୍କ ବିଷୟରେ ଅଶାଳୀନ ମନ୍ତବ୍ୟ ଦେଇ ଅଡୁଆରେ ପ୍ରଫେସର୍ !
